Gandia presenta la campanya de prevenció contra el consum de drogues "Aquest estiu, toca"
21 juliol 2021

## Gandia presenta la campanya de prevenció contra el consum de drogues "Aquest estiu, toca"21 juliol 2021Última actualització: 21 juliol 2021

![](../gestion/img/1cced167b7866283e1df73bedd0ffca313c1e281b2377f917888d941e254b269.jpg)  
  

La **regidora de Salut i Polítiques Saludables, Liduvina Gil,** acompanyada del **president del Consell de Joves de Gandia, David Valiente,** ha presentat aquest matí davant els mitjans de comunicació la campanya de prevenció contra el consum de drogues “Aquest estiu et toca”, una iniciativa que té com a objectiu donar visibilitat i continuïtat a totes les conductes saludables que l’Ajuntament de Gandia, a través de la pròpia Unitat de Prevenció Comunitària de Conductes Additives (UPPCAs), i en coordinació amb la UPPCA de la Comunitat Valenciana i el Consell de Joves de la nostra ciutat, ha posat en marxa durant els mesos més complicats de pandèmia per a potenciar els factors de protecció i restar factors de risc en el desenvolupament de la joventut.

Després de gaudir del vídeo promocional d’aquesta campanya, Gil ha explicat que durant la pandèmia, i especialment en el confinament, “_van disminuir les borratxeres entre la joventut del 44% al 23% de mitjana_ (del 46,2% al 25,3% en homes i del 44% al 23% en dones)_, però la retirada de l’estat d’alarma posa en risc aquest avanç en els comportaments saludables, augmentat la probabilitat de consum de risc en temps d’oci_”.

Davant aquesta situació, activitats esportives com les que ofereix l’Ajuntament mitjançant el projecte ‘Activa Jove’, o altres conductes saludables com gaudir de la naturalesa, de les converses amb les amistats o d’emocions tranquil·les, són accions orientades a contrarestar la reaparició del fenomen “Botelló” i el consum d’altres drogues, legals i il·legals, així com primers consums experimentals entre la joventut que s’hi han tornat a popularitzar malauradament amb la fi de l’estat d’alarma i amb la relaxació de les mesures COVID-19.

Aquest context d’incertesa i dificultat per a l’adolescència, que s’ha vist privada de l’oci comunitari i la socialització entre iguals, a més d’afrontar l’estrès provocat per l’atipicitat de dos cursos acadèmics, la nostra joventut “_es troba amb la possibilitat de poder retrobar-se, amb el desig de recobrar aqueixa anhelada normalitat pre-pandèmia_”, ha assegurat la responsable de Salut, qui ha anunciat que, a més, Gandia reforçarà la prevenció i disminució de danys en el consum de drogues amb la campanya “Amb la coca, no et ralles”, impulsada per la Fundació Controla Club, que es desenvoluparà els pròxims dissabtes 7 i 14 d’agost a la platja de Gandia amb activitats itinerants que recorreran el Passeig Marítim i les zones d’oci.

Per últim, Gil ha recordat que l’últim Estudi de prevalences de consum de drogues que duu a terme l’ONG Controla Club en espais d’oci situa aquesta tendència en el 3% de la joventut valenciana enquestada, motiu pel qual ha incidit en el missatge de la campanya “Aquest estiu et toca”: “_Ara que podem eixir i gaudir, aquest estiu toca viure sense alcohol, sense drogues, amb responsabilitat_”.

Finalment, Valiente ha assenyalat que el Consell dels Joves de Gandia s’ha volgut sumar a aquesta campanya protagonitzada per integrants del mateix Consell tant al vídeo com al cartell perquè “_és un moment de reactivar la joventut i de gaudir respectant les mesures de COVID per a tindre un oci segur i saludable_”. Així mateix, ha agraït al departament de Salut per continuar treballant amb la joventut de Gandia i donar suport als seus projectes.